Эдуард Жэўнераў

**Эдуа́рд Жэ́ўнераў** ( 1 лістапада 1987 году) — беларускі футбаліст, абаронца «Маладэчна-2018».

## Кар’ера
### Клюбная
У 2006 годзе Жаўнерава запрыкмеціў у першынстве гораду Магілёва Аляксандар Сяднёў, які зьбіраў новую каманду. Такім чынам Эдуард трапіў у склад «Савіту», зь якім дакрочыў да Найвышэйшай лігі. У 2009 годзе, пасьля таго як «Савіт» спыніў існаваньне, перайшоў у магілёўскі «Дняпро», разам зь якім узяў бронзавыя мэдалі чэмпіянату, а на наступны сэзон прасунуўся да раўнда плэй-оф Лігі Эўропы. У студзені 2011 году далучыўся да менскага «Дынама». Наўзамен у адваротным напрамку накіраваўся Антон Матвеенка. З траўня 2011 году, калі трэнэрам дынамаўцаў стаў Сяргей Аўчыньнікаў, Жаўнераў пачаў трывала выходзіць у стартавым складзе «Дынама» на пазвцыі цэнтральнага абаронцы, але ў канцы сэзону сеў на лаўку. У выніку першую палову сэзону 2012 году правёў у арэндзе ў «Дняпры», але і там ня здолеў замацавацца. Улетку 2012 году скасаваў кантракт з «Дынама» і прыяднаўся да «Белшыны», але згуляў за яе ўсяго ў двух матчах. У пачатку 2013 году стаў гульцом мазырскай «Славіі», але згуляў толькі некалькі матчаў за дубль, пасьля чаго апынуўся ў арэндзе ў «Віцебску», які на той момант гуляў у Першай лізе. У віцебскім клюбе стаў асноўным цэнтральным абаронцам.

У сакавіку 2014 году падпісаў кантракт зь берасьцейскім «Дынама», дзе ўлетку таго ж году канчаткова замацаваўся ў цэнтры абароны. У лютым 2015 году падоўжыў кантракт зь берасьцейцамі. У сэзоне 2015 году заставаўся асноўным гульцом дынамаўцаў, але па заканчэньні сэзону пакінуў клюб.

У лютым 2016 году перайшоў у магілёўскі «Дняпро». У ліпені 2016 году падпісаў кантракт з бабруйскай «Белшынай». У студзені 2017 году, пакінуўшы Бабруйск, накіраваўся на прагляд у «Слуцак», але не падышоў клюбу. У сакавіку 2017 году перайшоў у клюб «Янава». У лютым 2018 году падпісаў кантракт з бабруйскай «Белшынай». У сьнежні 2018 году перайшоў у клюб «Смалявічы». У пачатку сэзона 2019 году быў абраны капітанам каманды. У якасьці трывалага гульца пачатковага складу дапамог смалявіцкаму клюбу вярнуць месца ў Найвышэйшай лізе. У студзені 2020 году падоўжыў кантракт з «Смалявічамі». У 2020 годзе заставаўся асноўным абаронцам і капітанам каманды, але ня здолеў выратаваць яе ад вылету з Найвышэйшай лігі. У сьнежні 2020 году па заканчэньні кантракта пакінуў «Смалявічы».

У студзені 2021 году падпісаў кантракт з «Слуцкам». Замацаваўся ў першай адзінаццатцы каманды. У студзені 2022 году падоўжыў кантракт з слуцкім клюбам. У ліпені 2022 году пакінуў «Слуцак» і хутка далучыўся да «Менску», дзе замацаваўся ў стартавым складзе. У сьнежні 2022 году па заканчэньні кантракта пакінуў сталічны клюб. У студзені 2023 году выправіўся на прагляд у «Іслач» і ў лютым падпісаў паўгадавы кантракт з клюбам. Аднак, у складзе каманды толькі ў адным афіцыйным матчы заставаўся на лаўцы запасных, і ўжо ў сакавіку 2023 году пакінуў клуб, хутка далучыўся да койданаўскага «Арсэнала». Паводле вынікаў сэзону 2023 году дапамог «Арсэналу» вярнуцца ў Найвышэйшую лігу. У студзені 2024 года падоўжыў кантракт з клюбам. У ліпені 2024 году пакінуў «Арсэнал» і неўзабаве стаў гульцом «Менску». Дапамог камандзе выправіць гаротны стан у турнірнай табліцы, стаўшы адным зь лідэраў сярод маладых гульцоў. У сьнежні зьявіліся зьвесткі, што Жэўнэраў сышоў з каманды, але ўжо ў наступным месяцы стала вядома, што футбаліст застаецца ў камандзе. Перад пачаткам сэзону 2026 году стаў футбалістам першалігавага клюбу «Маладэчна-2018».

### Міжнародная
11 жніўня 2010 году згуляў свой адзіны матч у складзе нацыянальнай зборнай Беларусі, выйшаў на замену ў таварыскай гульні супраць зборнай Летувы.

## Статыстыка

## Крыніцы

## Вонкавыя спасылкі
* Статыстыка «ПБ-Инфо»
* Профіль на soccerway.com

Катэгорыя:Беларускія футбалісты